Αρνάκι ψητό με κρούστα από πατάτες και αγκινάρες

Capretto arrosto in crosta di patate: Ρουστίκ πιάτο της γείτονος Ιταλίας, πασχαλινό, γιορτινό, κυριακάτικο.

1 κιλό αρνίσια σπάλα, χωρίς κόκαλο, σε κομμάτια των 3-4 εκ., 1 ξερό κρεμμύδι, χοντροκομμένο, 1 λίτρο ζωμός κρέατος ή νερό, 2-3 κλωνάρια φρέσκο θυμάρι, 2-3 κλωνάρια φρέσκια μαντζουράνα, ελάχιστο τριμμένο μοσχοκάρυδο, 6 φρέσκες καρδιές αγκινάρας, καθαρισμένες, κομμένες στα 6 και μέσα σε λεμονόνερο, για να μη μαυρίσουν, 1 κιλό πατάτες, καθαρισμένες και κομμένες σε ροδέλες 0,5 εκ., αλάτι, φρεσκοτριμμένο πιπέρι, 100 ml ελαιόλαδο
Σε φαρδιά κατσαρόλα ζεσταίνουμε 60 ml από το λάδι σε δυνατή φωτιά και σοτάρουμε το κρέας για 4-5 λεπτά, μέχρι να ροδίσει καλά από όλες τις μεριές.Προσθέτουμε το κρεμμύδι και σοτάρουμε για άλλα 2 λεπτά. Ρίχνουμε τόσο ζωμό ώστε ίσα να καλύψει το κρέας και ρίχνουμε το μισό θυμάρι, τη μαντζουράνα, μοσχοκάρυδο, αλάτι και πιπέρι.Αφήνουμε το υγρό να πάρει μία βράση, χαμηλώνουμε τη φωτιά και σιγομαγειρεύουμε για 35 λεπτά.Προσθέτουμε τις αγκινάρες και μαγειρεύουμε για άλλα 20 λεπτά, μέχρι να μισομαλακώσουν – αν χρειαστεί, προσθέτουμε λίγο ακόμη ζεστό ζωμό ή νερό.Προθερμαίνουμε τον φούρνο στους 180°C. Αδειάζουμε όλο το περιεχόμενο της κατσαρόλας σε βαθύ πυρίμαχο ταψί.Σε μεγάλο μπολ ανακατεύουμε τις φέτες πατάτας με αλάτι, πιπέρι, το υπόλοιπο λάδι και το υπόλοιπο θυμάρι και τις στρώνουμε πάνω στο φαγητό στο ταψί, σε σειρές, με τη μία φέτα να μισοσκεπάζει την άλλη. Ψήνουμε για περίπου 25 λεπτά ή μέχρι οι πατάτες να ροδίσουν και το φαγητό να γίνει.
Αγκινάρες,Αρνί,Πατάτες,Πάσχα